Gregor Čušin: Pesem za FRANCA CVARA

*»Po začetku vojne so ga partizani uvrstili na seznam oseb, ki jih je treba odstraniti.«*

Ljudje delamo sezname

za v trgovino … na primer …

Da ne pozabimo kupit:

kilo belega, dvajset dek šunke,

por, korenje, rukolo, če je,

in mehčalec …

Ljudje delamo sezname

drobnih opravkov … ki nas čakajo …

*»To do list.«*

Da ne pozabimo:

Odnesti smeti, pobrati perila,

poklicati mame, zamenjati žarnice,

zamenjati pnevmatik,

naročiti se za zdravniški pregled …

In delamo sezname gostov,

ko vabimo:

Da ne pozabimo koga,

da ga ne izpustimo,

da se ne zamerimo po nepotrebnem …

A delamo tudi nepotrebne sezname:

Ljudi, ki so se nam zamerili,

ki jih ne maramo,

ki nas živcirajo,

živcirajo do te mere,

da rečemo, da bi jih najraje ubili …

Kakšna smešna fraza

Kako neposrečena kombinacija besed:

»Najraje bi te ubil.«

Res?

To bi najraje?

Kakšen grozen seznam

Kako nenavaden »to do list«:

»Ubiti tega in tega.«

Seznam za odstrel.

So seznami na katere želimo priti

in storimo marsikaj, da bi se nanje uvrstili:

seznam prejemnikov nagrad …

seznam dobitnikov na loteriji …

seznam zaslužnih za to in ono …

In so seznami na katere pridemo, pa nismo želeli

Seznami, na katere nas uvrstijo, pa nismo pričakovali

In nimamo pojma, kaj smo storili

Storili narobe ali storili prav?

Kaj si storil, France?

Kaj si delal narobe?

Kaj si delal prav?

Da si prišel na seznam,

Na partizanski »to do list«

tistih, ki bi jih najraje ubili.

Ker to so najraje.

Kar s kopačo so te.

Z motiko.

S katero se prekoplje zemlja,

preorje,

da se poseje in posadi.

Da zraste.

Da rodi seme, ki umrje,

trideseteren, šestdeseteren in stoteren sad.

In si umrl.

In si obrodil.

Trideseterno, šestdeseterno, stoterno

Iz tvoje fare:

Duhovniki in patri in nune.

In raseš v njih in raseš v nas.

In nas opominjaš,

Da si napišemo seznam

»To do list.«

To do, to do … Te Deum.

*»Cvar je bil zelo dober kaplan, zelo dober spovednik, zelo dober človek,«*

So povedali, ti, ki so te poznali.

*»Gospod kaplan je moral umreti, ker komunisti niso trpeli dobrih, svetih, gorečih duhovnikov. Mučeniške smrti je umrl,«*

So rekli.

Tvoj rabelj pa:

*»Župnik je lahko umrl, ta hudič pa ne more crkniti!«*

Kakšna smešna fraza

Kako neposrečena kombinacija besed:

»Hudič ne more crkniti!«

Česa vse ne izreče hudič, ko skuša ubiti Boga!

Boga v tebi.

Ko udari: z roko, s pestjo … z motiko:

Tudum!

To do, to do … Te Deum!

Kakšen žalosten sprevod se je vil na Veselo goro - za tvoj pogreb

A kakšno veselje v nebesih - porojeno iz nerazumne človeške žalosti

Prvi na seznamu

Nosilec liste

To do, to do, Te Deum

Franc,

prosi za nas!